Ismail Kadare

Ismail Kadare ({ismaIl kadarE}, franceois orthograph : Ismaïl Kadaré) est un schkip scriptor, gnahto dien 28 Januar 1936 in Gjirokastër, ed mohrto dien 1st Jul 2024 in Tirana, bo in Schkiperia. 
Kadare studyit letters bei universitat os Tirana ed bei Maxim Gorki literature institut os Moskva. In 1960, id rupture con id Soviet Union ei dwigh rikes Schkiperia quer is inkiep un carriere os journaliste. Is inkiep scribe meg yun, medsu ia 1950tias, bet publicit tik oik poems in un presto tid. 
In 1963, id parution os eys prest roman Gjenerali i Ushtrisë së vdekur ("is General ios mortu Askar") ei brighit kleumen, preter in Schkiperia, poskwo in kharij dank id franceois tarjem ab Jusuf Vrioni. Tuntos, eys wehrg biht pohrnen tienxia ed tarjen do meis quem quargim penk bahsas. 
Is ielgv id Man Booker International Prize in 2005, id Premio Príncipe de Asturias in 2009 ed id Jerusalem Prize for the Freedom of the Individual in Society in 2015. 
 
==Pallati i ëndrrave (1981, "Id palat iom drehms")==
Un Statsorganisme hat ka bungos controle ia drehms vasyen weikers uns land ios Ottoman Empire, in-kap id XXt secule. Ayn oino iom importantst romans os Kadare, sont bilhassa mohmt ex id idso politic tarja ed id denunciation iom tyrannias. Idghi parallel skipen ab tod roman bezielit mehlde id menace uns Totalitarisme sulen ep id chehxen ed id censure os quo gwehmt ordinar-ye ender strict privatia (ia drehms).